
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/111/27.10.2020
PLx nr.602/2020
AVIZ
asupra proiectului de Lege privind aprobarea Ordonanţei de urgenţă a Guvernului nr.152/2020 pentru modificarea și completarea unor acte normative în vederea extinderii categoriilor de plăți care pot fi efectuate prin intermediul Sistemului național electronic de plată online

În conformitate cu prevederile art.94 și 115 alin.(3) din Regulamentul Camerei Deputaților, Biroul permanent a trimis, Comisiei pentru tehnologia informației şi comunicațiilor, spre dezbatere și avizare, în procedură de urgență, proiectul de Lege privind aprobarea Ordonanţei de urgenţă a Guvernului nr.152/2020 pentru modificarea și completarea unor acte normative în vederea extinderii categoriilor de plăți care pot fi efectuate prin intermediul Sistemului național electronic de plată online (PLx nr.602/2020).

Consiliul Legislativ a avizat favorabil proiectul de ordonanță de urgență, conform avizului nr.887/28.08.2020.

Senatul a adoptat proiectul de lege în ședința din 30.09.2020.
Proiectul de lege are ca obiect de reglementare modificarea unor acte normative în vederea extinderii categoriilor de plăți care pot fi efectuate prin intermediul Sistemului național electronic de plată online. Intervențiile legislative vizează modificarea art.151 din Legea nr.248/2005, în scopul asigurării posibilității achitării contravalorii pașapoartelor direct în contul Companiei Naționale „Imprimeria Națională” - S.A., inclusiv prin intermediul Sistemului național electronic de plată online - SNEP, precum şi clarificarea unor operațiuni subsecvente cum ar fi modalitatea de returnare a sumelor plătite eronat sau pentru care serviciul nu a mai fost prestat, precum şi termenele de returnare. De asemenea, proiectul vizează modificarea art.11 din Ordonanţa Guvernului nr.195/2002, astfel încât să fie create premisele legale necesare pentru realizarea plăţilor pentru emiterea certificatelor de înmatriculare, a autorizaţiilor provizorii şi a permiselor de conducere direct în contul disponibil deschis pe numele Regiei Autonome Administraţia Patrimoniului de Stat

Prin conținutul său normativ, proiectul de lege face parte din categoria legilor organice, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi (10 voturi pentru) a membrilor prezenţi, avizarea favorabilă a acestuia. 

